Să̤-iàng-diē Dòng-sĕng-dòng

Să̤-iàng-diē Dòng-sĕng-dòng (西營裏長生堂), gāng-chĭng Dòng-sĕng-dòng (長生堂), sê Hók-ciŭ gì siŏh ciáh miêu. Nguòng-lài gì miêu găk Să̤-iàng, Ùng-gáik sèng-âu ké̤ṳk pó̤-huâi kó̤, Gāu-gūi-nièng tṳ̀ng-siŭ. 2007 nièng Să̤-iàng cháik-chiĕng, ĭng-ôi ng-sê dĕng-gé gì cŭng-gáu diòng-sū, ké̤ṳk dáung bàng-siòng gì chió tiáh lâi, nâ buòi 30 uâng dó̤i cièng mò̤ dó̤i dò̤ dê. Ciā nék-giāng cièng găk hó-gê̤ṳng lièng mā̤ siŏh găng dáing lì dáung miêu sāi dŭ mò̤ gáiu, có̤i-hâiu mò̤-niĕ-ài diŏh Gū-làu-kṳ̆ Gă-iòng Sĭng-chŏng (加洋新村) diē-sié mā̤ siŏh găng chă-kó, ciŏng bù-sák cáng-ăng (暫安) diē-sié. Ciā miêu sê Dô̤-gáu Giū-áng Tái-săng gì 13 ciáh dòng cĭ ék, sṳ̆k Gă-hĭng-gīng (嘉興境), ngiàng-sìng gâe̤ng muóng-buŏi gì sèng-âu sṳ̆k Să̤-iàng-áng (西營案). Lâng ciáh Tái-săng Hô̤-gá Dâi-ciŏng-gŭng (泰山護駕大將軍) Lò̤ Duâi-báh (羅大伯), Lò̤ Nê-báh (羅二伯) gé̤ṳng ciā miêu lā̤.

Muōi nièng buóh kăi-sṳ̄ Giū-áng Tái-săng ngiàng-sìng gì sèng-âu, Duâi-báh, Nê-báh sĕng chók-huák kó̤ gô-áng (舊案) Ŭng, Kŏng lâng ciáh ciŏng-gŭng hŭ-uái hô̤-gá, cĭ hâiu ciáh kŭi-dòng. Buōng-dā̤ ciā Duâi-báh, Nê-báh nâ sê hĕ̤-hĕ̤-băng dŏng-chă̤-gì. Ô siŏh nièng ngiàng-sìng gì sèng-âu, Ŭng Ciŏng-gŭng gì ngṳ̀ng mô̤ dâung diŏh Dòng-sĕng-dòng Dĕ̤ng-ék-băng (東一班) Lò̤ Duâi-báh sĭng-găng lā̤. Ŭng Ciŏng-gŭng chṳ̄-káik cêu hŭng Duâi-báh, Nê-báh có̤ Hô̤-gá Dâi-ciŏng-gŭng. Ī-hâiu muōi siŏh nièng kŭi-dòng cĭ sèng dŭ diŏh huáng Duâi-báh, Nê-báh lì câng-dòng. Ngiàng-sìng gì sèng-âu, dŭ diŏh gṳ̆ng Ŭng, Kŏng lâng ciáh ciŏng-gŭng sĭng-biĕng hô̤-gá (護駕), nâ gāu-nguŏk sĕk-nê muóng-buŏi giék-sók ī-hâiu ciáh diōng-kó̤ guó cê-gă săng-nĭk siŏh gĕ̤ng.

Category:Dô̤-gáu